Hei, denne artikkelen er over ett år gammel og kan inneholde utdatert informasjon

(Dagbladet): Under Radioresepsjonens sending torsdag formiddag, ble en navngitt person uthengt på direkten, ifølge TV 2.

Samtalen foregikk mellom to personer i NRK hvor de prater om et internt forhold, som ikke var ment for NRKs lyttere.

Overfor TV 2 beklager NRK hendelsen, og skylder på teknisk svikt.

- Det som har skjedd er at sendingen til Radioresepsjonen i dag gikk i opptak. Dermed var studioet som vanligvis blir brukt ledig, og det ble brukt av noen andre. Da gikk lyden fra denne samtalen ut på lufta, sier informasjonssjef i NRK, Øyvind Werner Øfsti, til TV 2.

- Dette er en teknisk feil, og vi beklager overfor våre lyttere. Vi har kontrollmekanismer som skal fange opp dette, men her har det skjedd en teknisk feil, sier han.

Ifølge VG ble det blant annet snakket om en navngitt person, og det ble sagt at vedkommende alltid er for sen på jobb.

- Det er det flaueste man kan oppleve som radiomedarbeider, å gå inn i et studio som er på lufta. Jeg unner ingen den følelsen, sier Radioresepsjonens Tore Sagen til VG.